**SISSI ÉS A MAGYAR ARISZTOKRÁCIA KÍNÁBAN VENDÉGSZEREPEL**

**A Magyar Nemzeti Múzeum 2017. június 2-án nagyszabású kiállítást nyit a Sanghaj Múzeumban „*Sissi és Magyarország* – *a magyar arisztokrácia fényűző élete a 17-19. században*” címmel. A 215 éves múzeum gyűjteményei színe-javából válogatott, hiszen a magyar, sőt a régió múzeumai közül is elsők között mutatkozik be saját anyaggal és kutatással a kínai metropolisz kiemelt intézményében. A kiállítás szeptembertől további három kínai nagyvárosban lesz látható.**

A „*Sissi és Magyarország* – *a magyar arisztokrácia fényűző élete a 17-19. században*” című kiállítás több mint **150 eredeti műtárgyat** tár a kínai közönség elé a Sanghaj Múzeumban, hogy bemutassa, miként éltek az arisztokrata családok tagjai az elmúlt négyszáz esztendőben, a késő középkori és újkori Magyarországon, hogyan viszonyultak a Habsburg uralkodóházhoz.

Mindezt egy olyan nagy múltú intézmény mutatja be, amely saját története jogán is részese a kiállításnak, hiszen a **Magyar Nemzeti Múzeumot éppen 215 éve alapította egy felvilágosult magyar gróf, Széchényi Ferenc.** A múzeum alapításával Széchényi, illetve az adományozáshoz kapcsolódó arisztokraták, polgárok arra törekedtek, hogy a magyar kultúra, a magyar történelem egyetemes tárházát teremtsék meg. Az intézmény 21. századi történészei és kurátorai (Aczél Eszter, Kollár Csilla, Kovács S. Tibor, Vajda László) most is ezt az elvet követik, amikor az ázsiai nagyvárosban a **magyar nemesség tárgyi emlékein** keresztül az ország gazdag és fordulatos múltjáról beszélnek.

A magyar arisztokrácia - Európa többi nemzetének nemességéhez hasonlóan - jólétben és magas szintű műveltségben élt évszázadokon keresztül. Az arisztokrata mivolt azonban nem csupán vagyont jelentett, hanem a kifinomult szokások rendszerének elsajátítását, a jó modort és a kultúra széleskörű, alapos és nemzetközi ismeretét, valamint a vezetésre való rátermettséget és a harcos erények megőrzését. A Sanghajban bemutatott kiállításon látható öltözetek, bútorok, képek, fegyverek, ékszerek, az étkezés és vendéglátás eszközei, nemcsak **a magyar arisztokrácia pompájának mindennapi tárgyaiként** szolgálták tulajdonosaik életét, de alkalmat adtak arra is, hogy a megformálás szépségével és mívességével kifejezzék azt a mérhetetlen gazdagságot, amelyben használóik éltek, és azt a mérhetetlen távolságot is, ami ezzel őket a társadalom többi részétől elválasztotta. Az egyes témákat bemutató műtárgyak mellett felsorakoznak a magyar történeti festészet és grafika prominens darabjai, amelyeken megjelenik többek közt a magyar arisztokrácia szívébe zárt, ma is közkedvelt **Mária Terézia királynő és Erzsébet királyné** alakja, illetve szerepe a magyar történelemben.

A Magyar Nemzeti Múzeum gyűjteményeinek számos reprezentatív műtárgyából kínai-magyar együttműködés keretében megvalósított kiállítás kultúránk, történelmünk e szeletének megismertetésével merész és lendületes szellemi híddal íveli át a Kína és Magyarország közötti távolságokat. A **Sanghaj Múzeumban június 2-től szeptember 3-ig, azt követően 2017. szeptember 28-tól a pekingi Palotamúzeumban, 2018. január 3-tól a kunmingi Jünnan Tartományi Múzeumban, május 28-tól Hszianban, az agyaghadsereg birodalmában** látogatható a „*Sissi és Magyarország* – *a magyar arisztokrácia fényűző élete a 17-19. században* című kiállítás.

*Bővebb információ, interjú lehetőség a Magyar Nemzeti Múzeum kínai kiállítás-sorozatáról:  
Berényi Marianna*

*E-mail:*[*berenyi.marianna@hnm.hu*](mailto:berenyi.marianna@hnm.hu)*,  
Telefon:*[*+36307887552*](tel:%2B36307887552)